2.

Korvataan 3 artikla seuraavasti: ”3 artikla 1. Edellä olevaa 1 artiklaa ei sovelleta sellaisen sotilaalliseen toimintaan liittyvän rahoituksen taikka taloudellisen avun tai teknisen avun antamiseen, joka liittyy Euroopan unionin yhteiseen puolustustarvikeluetteloon sisältyviin tuotteisiin ja teknologiaan ja joka on tarkoitettu ainoastaan a) Yhdistyneiden kansakuntien henkilöstön tukemiseen tai käyttöön, mukaan lukien Yhdistyneiden kansakuntien Somalian avustusoperaatio (UNSOM); b) Somaliassa toteutettavan Afrikan unionin siirtymäoperaation (ATMIS) sekä sen sellaisten strategisien kumppaneiden tukemiseen, jotka toimivat yksinomaan Afrikan unionin viimeisimmän strategisen toiminta-ajatuksen mukaisesti yhteistyössä ja koordinoiden ATMIS:n kanssa, tai niiden käyttöön; c) seuraavien tukemiseksi tai käytettäväksi: Euroopan unionin koulutus- ja tukitoimet, Turkki, Ison-Britannian ja Pohjois-Irlannin yhdistynyt kuningaskunta ja Amerikan yhdysvallat sekä kaikki muut valtiolliset joukot, jotka joko toimivat Somalian siirtymäsuunnitelman puitteissa tai joilla on Somalian liittohallituksen kanssa tehty joukkojen asemaa koskeva sopimus tai yhteisymmärryspöytäkirja YK:n turvallisuusneuvoston päätöslauselman 2662 (2022) soveltamiseksi edellyttäen, että ne ilmoittavat pakotekomitealle tällaisten sopimusten tekemisestä; d) Somalian turvallisuus- ja poliisilaitosten kehittämiseen paikallisella ja kansallisella tasolla Somalian kansan turvaamiseksi. 2. Poiketen siitä, mitä 1 kohdan d alakohdassa säädetään, sotilastoimintaan liittyvän rahoituksen taikka taloudellisen avun tai teknisen avun antaminen Somalian turvallisuus- ja poliisilaitosten kehittämiseksi edellyttää, että a) pakotekomitea ei liitteeseen IV sisältyvien tuotteiden ja teknologian osalta ole tehnyt kielteistä päätöstä viiden työpäivän kuluessa siitä, kun komitea on vastaanottanut ilmoituksen Somalialta tai joltain jäsenvaltiolta taikka apua toimittavalta kansainväliseltä, alueelliselta tai seudulliselta järjestöltä; b) Somalia, jäsenvaltiot tai apua antavat kansainväliset, alueelliset tai seudulliset järjestöt ovat liitteeseen V sisältyvien tuotteiden ja teknologian osalta toimittaneet pakotekomitealle ennakkoilmoituksen tiedoksi viittä työpäivää aiemmin. 3. Tämän artiklan 2 kohdan a ja b alakohdan mukaisiin Euroopan unionin tai jäsenvaltioiden ilmoituksiin on sisällyttävä a) yksityiskohtaiset tiedot aseiden ja puolustustarvikkeiden valmistajasta ja toimittajasta, mukaan lukien sarjanumerot; b) aseiden ja ampumatarvikkeiden kuvaus, mukaan lukien tyyppi, kaliiperi ja määrä; c) ehdotettu toimitusaika ja -paikka; ja d) kaikki merkitykselliset tiedot suunnitellusta määräpaikasta tai suunnitellusta varastointipaikasta. 4. Euroopan unionin yhteiseen puolustustarvikeluetteloon sisältyviin tuotteisiin ja teknologiaan liittyvän rahoituksen, taloudellisen avun tai teknisen avun muodossa apua toimittavan Euroopan unionin tai jäsenvaltion on viimeistään 30 päivän kuluttua aseiden ja kaikenlaisten niihin liittyvien tarvikkeiden toimittamisesta annettava pakotekomitealle toimituksen jälkeinen ilmoitus, jossa vahvistetaan kirjallisesti toimituksen päätökseen saattaminen, mukaan lukien toimitettujen aseiden ja niihin liittyvien tarvikkeiden sarjanumerot, lähetystiedot, konossementit, rahtiluettelot tai pakkausluettelot sekä näiden aseiden ja tarvikkeiden varastointipaikka. 5. Edellä olevaa 1 artiklaa ei sovelleta a) sellaisen suojavaatetuksen, mukaan lukien luodinkestävät liivit ja sotilaskypärät, myyntiin, toimittamiseen, siirtämiseen tai vientiin, jota Yhdistyneiden kansakuntien henkilökunta, tiedotusvälineiden edustajat sekä humanitaarisissa tai kehitysyhteistyötehtävissä toimivat työntekijät ja avustava henkilökunta vievät tilapäisesti Somaliaan yksinomaan henkilökohtaiseen käyttöönsä; b) jäsenvaltioiden tai kansainvälisten, alueellisten tai seudullisten järjestöjen yksinomaan humanitaariseen tai suojaavaan käyttöön tarkoitettujen ei-tappavien puolustustarvikkeiden myyntiin, toimittamiseen, siirtämiseen tai vientiin.”